Guvernul a stabilit, marți, revizuirea Studiului de fezabilitate (SF) pentru sectorul Cristian-Ghimbav (în zona Codlea) al Autostrăzii Transilvania (A3) și a actualizat indicatorii tehnico-economici ai investiției.
Valoarea investiției (cu TVA) este acum de 879,897 milioane lei, iar finanțarea este alocată prin Programul Transport 2021-2027 (fonduri nerambursabile) și de la bugetul Ministerului Transporturilor
Durata de execuție a proiectului este de 24 luni, după semnarea contractului. Lungimea traseului este de aproximativ 5,2 km, iar lățimea platformei, de 26 m.
Noua Hotărâre de Guvern prevede „modificarea anexei nr. 5 la HG nr. 507/2006 pentru aprobarea indicatorilor tehnico-economici ai obiectivului de investiţii Autostrada Bucureşti-Braşov km 0+000 – 173+300, respectiv revizuirea și completarea Studiului de Fezabilitate din 2006 aferentă Sectorului 5 Cristian-Ghimbav, inclusiv cu redenumirea locației de final, respectiv în zona Municipiului Codlea”, a informat Executivul.
Sectorul Cristian-Codlea va fi construit pe raza județului Brașov și va conecta cu DN1 porțiunea de autostradă Râșnov-Cristian (6,3 km), aflată deja în circulație.
Se vor construi inclusiv:
– 1 pod peste râul Bârsa
– 1 pasaj peste autostradă, pe DJ112B
– 2 pasaje pe bretelele nodurilor Cristian și Codlea
– 2 noduri rutiere: Nod Cristian (km 107+740) la intersecția autostrăzii existente Râșnov- Cristian cu DN 73G și Nod Codlea (km 111+544) la intersecția autostrăzii cu DN1, unde se va amenaja un sens giratoriu.